ЩIыналъэ псоми къикIат
Иджыблагъэ Налшык щекIуэкIащ сумомкIэ Къэбэрдей-Балъкъэрым и чемпионат. Абы хэтащ ныбжьыщIэхэри балигъхэри.
Сумо спорт лIэужьыгъуэр ди республикэм къызэрихьэрэ куэд мыщIами, Къэбэрдей-Балъкъэрым и щIыналъэ псоми къикIа бэнакIуэ 286-рэ хэтащ мы зэхьэзэхуэм. Пэжщ, коронавирус уз зэрыцIалэм зыщахъумэн папщIэ абы цIыхухэр еплъыну Iэмал иратакъым икIи зэщхьэщыхауэ махуитIкIэ ар ирагъэкIуэкIащ.
Зэпеуэхэр хуабжьу удэзыхьэхыу щытащ. Абыхэм къарикIуахэм япкъ иткIэ зэхагъэуващ ныбжь псомкIи Къэбэрдей-Балъкъэрым и командэ къыхэхахэр. Илъэс 22-м, 24-м щIимыгъуахэр хэтынущ мыгувэу Къэзан щекIуэкIыну Урысей Федерацэм и чемпионатымрэ зэхьэзэхуэмрэ. Адрей нэхъыщIэхэр накъыгъэ (май) мазэм Налшык щызэхьэзэхуэнущ. Абы щыгъуэм ди республикэм къыщызэхуэсынущ къэралым и сумоист ныбжьыщIэ нэхъыфIхэр.
Жыласэ Замир.
